DA Den Europæiske Unions Tidende C 288/5

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 288/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»AZEITONAS DE CONSERVA DE ELVAS E CAMPO MAIOR«

EF-nr.: PT/00216/10.12.2001

BOB ( X ) BGB ( )

Denne sammenfatning er udarbejdet til oplysning. De fuldstændige oplysninger, bl.a. om producenter af produkter, der er omfattet af den pågældende BOB eller BGB, kan findes i den fuldstændige udgave af varespecifikationen enten i medlemsstaten eller hos Kommissionens tjenestegrene.

1. Medlemsstatens ansvarlige myndighed

Navn: Instituto de Desenvolvimento Rural e Hidráulica Adresse: Av. Afonso Costa, 3. PT-1949-002 Lisboa Tlf. (351) 21 844 22 00 Fax (351) 21 844 22 02 E-mail: idrha@idrha.min-agricultura.pt

2. Ansøger

2.1 Navn: AGRODELTA Indústrias Alimentares L.da (ansøgning om registrering indgivet af en juridisk person og ikke af en sammenslutning af producenter, jf. artikel 1 i forordning (EØF) nr. 2037/93).

2.2 Adresse:

Zona Industrial, PT-7370 Campo Maior Tlf. (351) 268 68 01 40 Fax (351) 268 68 01 41 E-mail: agrodelta@delta-cafes.pt

2.3 Sammensætning: producenter/forarbejdningsvirksomheder (X) andet ( )

3. Produkttype

Kategori 1.6 — Frugt, grønsager og korn, også forarbejdet.

4. Beskrivelse af varespecifikationen

(sammenfatning af betingelserne i artikel 4, stk. 2)

4.1 Navn: »Azeitonas de Conserva de Elvas e Campo Maior«

4.2 Beskrivelse: Produkt fremstillet af frugter af sorterne Azeiteira, Carrasquenha, Redondil og Conserva, af arten Olea europea sativa Hoffg Link, som har opnået passende modning og undergået følgende processer:

nedlægning i saltlage af sødede grønne oliven

nedlægning i saltlage af knuste naturlige grønne oliven

nedlægning i saltlage af hakkede naturlige oliven under farveskift

Frugterne er sunde, uden defekter, uskrællede og omsluttet af et fint og ensartet blankt skind. De har en stor afskallet frugt, og deres største diameter er midtpå (på sorten Conserva kan den dog være længere nede). Farven på de grønne oliven varierer fra lysegrøn til gulgrøn; oliven, der er ved at skifte farve, kan være fra lysegrønne til mørkegrønne og fra kirsebærrøde til sorte. De godkendte minimumsstørrelser er:

for hele grønne oliven i saltlage: fra 280 til 320 frugter/kg

for fyldte (med peberfrugt) eller udstenede grønne oliven i saltlage: fra 340 til 360 frugter/kg

for knuste naturlige grønne oliven i saltlage: fra 240 til 260 frugter/kg

for hakkede naturlige oliven under farveskift i saltlage, krydret med oregano og/eller timian: fra 300 til 320 frugter/kg.

Når olivenfrugterne høstes, er forholdet mellem frugtkød og sten over 5, og det er let at udstene frugterne. Takket være jordbunds- og klimaforholdene, de anvendte sorters særlige kendetegn og lokalbefolkningens knowhow har »Azeitonas de Conserva de Elvas e Campo Maior« følgende kemiske egenskaber: pH på 4 eller derover; indhold af frie syrer udtrykt i mælkesyre på over 0,6 g/100 ml; 6,5 til 7,5 g natriumchlorid pr. 100 ml saltlage; samlet syreindhold på under 0,140 N; forhold mellem indhold af frie syrer og flygtig syre på over 1. Ifølge de almindelige evalueringskriterier (ydre og indre udseende, frugtkød og smag) er de organoleptiske egenskaber anerkendt som værende typiske, af højere eller god kvalitet.

4.3 Geografisk område: I betragtning af de jordbunds- og klimaforhold, der kræves for at dyrke og forarbejde olivenfrugterne, lokalbefolkningens knowhow og de traditionelle lokale metoder omfatter det geografiske område for produktion, forarbejdning og emballering kun kommunerne Elvas og Campo Maior. Emballeringen skal finde sted i dette geografiske område for at sikre, at produktet og betegnelsen kan spores og kontrolleres, og for at bevare produktets kvalitative egenskaber, idet produktet ellers let vil kunne blive blandet med oliven af anden oprindelse.

4.4 Bevis for oprindelse: Dyrkningen af oliven til konserves går langt tilbage i de pågældende kommuner. Allerede i 1900 høstede man de pågældende arter. Denne produktion har stor økonomisk betydning for regionen. »Azeitonas de Conserva de Elvas e Campo Maior« sælges i hele landet og eksporteres også til udlandet og har et fremragende ry. Produktet anvendes i mange traditionelle portugisiske opskrifter, og bestilles ved sit navn, specielt som forret ved større måltider. Olivenlundene er registreret og godkendt af sammenslutningen, efter forudgående udtalelse fra kontrolinstansen. Hele produktionsprocessen er underkastet et strengt kontrolsystem, som gør det muligt fuldt ud at spore produktet. Driften af olivenlundene, høsttidspunktet, varigheden af oliventransporten og de forskellige teknologiske processer bliver fulgt, kontrolleret og registreret. Certificeringsmærket på hver emballage er nummereret, således at produktets oprindelse ved hjælp af løbenummeret kan kontrolleres på et hvilket som helst tidspunkt i produktionsforløbet.

4.5 Fremstillingsmetode: Olivenfrugterne høstes fra forskellige oliventræer i det geografiske område, med en traditionel afstand mellem træerne (10 × 9m eller 10 × 8m) eller mere intensivt (afstand på 7 × 7m og 7 × 6m). Vandingsteknikkerne er enklere i de gamle olivenlunde (almindelig overrisling) og mere avancerede i de nye lunde (drypvanding). Al dyrkning foregår under hensyntagen til miljøet og afspejler en mangeårig knowhow. Olivenfrugterne høstes manuelt eller ved rystning, idet man søger at undgå, at frugterne beskadiges. De grønne oliven høstes, når frugterne har opnået deres maksimale størrelse og begynder at modne, men dog stadig er faste. Når frugterne snittes på tværs og trykkes let med fingrene, udstenes de let.

Til fremstilling af knuste grønne oliven anvendes grønne oliven af sorten Carrasquenha, som er godt grønne og af passende størrelse. Hvad angår oliven under farveskift, produceres de af frugter, der er høstet, før de er fuldstændigt modne, og som har rosa, brune, grønlige eller sortstribede farvenuancer.

Olivenfrugterne sorteres efter størrelse; de frugter, der ikke er perfekte eller ikke har nået en passende modningsgrad, fjernes.

Uanset hvilken forarbejdningsproces, der benyttes (traditionel eller industriel), er behandlingerne altid skånsomme, idet der f.eks. benyttes saltlager eller opløsninger af natriumhydroxid og mælkesyre, og fermenteringen kan fremkaldes ved hjælp af mælkeflora og særlige gæringsstoffer.

Olivenfrugterne kan krydres med aromatiske urter fra regionen (blade fra citron- eller appelsintræer, hvidløg, laurbærblade, oregano eller timian) eller udstenes og fyldes med rød peberfrugt.

Olivenfrugterne åbnes manuelt eller maskinelt i små portioner for at undgå, at frugtkødet eller stenen beskadiges.

Efter forarbejdningen pakkes oliven til konserves i emballager af uskadeligt, impermeabelt og inert materiale, der er tilpasset hvert enkelt produkt, og dækkes af en adækvat væske for at undgå oxidation og filmdannelse.

4.6 Tilknytning: Produktionsområdet har et mildt klima, hvor temperaturen om vinteren falder tilstrækkeligt til at fremkalde en vegetativ hvileperiode og fremme den fremtidige frugtdannelse, men dog ikke når ned på de kritiske minimumsgrænser, der kan påføre afgrøderne alvorlige skader.

I dette område er jordens dybde og frugtbarhed samt den gennemsnitlige nedbør og de moderate temperaturer medvirkende til, at frugterne opnår en god modning og optimale egenskaber med henblik på produktion af oliven af den påkrævne kvalitet.

De arter, der anvendes til produktionen af oliven til konserves, er fuldstændigt tilpasset området og frembringer frugter med lavt olieindhold og ideel saftspænding.

Den omgivende temperatur er en af de væsentlige faktorer, der muliggør en hensigtsmæssig fermentering under forarbejdningen af oliven til konserves.

I begyndelsen af sæsonen ligger middeltemperaturerne på ca. 22 °C. Ved hjælp af de gunstige naturlige forhold kan processen fremskyndes, således at der meget hurtigt opnås optimale kemiske karakteristika i fermenteringslagerne.

En anden meget vigtig faktor er, at området har de aromatiske urter, der kræves til at krydre de pågældende oliven til konserves.

Produktets organoleptiske egenskaber er således knyttet direkte til det geografiske produktionsområde, til olivenlundenes sammensætning samt jordbunds- og klimaforholdene.

Traditionen for dyrkning af disse oliven er så forankret i området, at der er utallige bibliografiske referencer hertil, visse over 100 år gamle, hvori det berettes, hvordan den lokale befolkning altid har draget den største omsorg for olivendyrkningen og forarbejdningen af disse oliven til konserves.

Olivendyrkningen og -forarbejdningens betydning har medført, at man har skabt en række landbrugs- og industriredskaber, og at der er opstået typiske klædedragter, sange og en regional gastronomi.

4.7 Kontrolinstans:

Navn: AGRICERT Certificação de Produtos Alimentares, L.da Adresse: R. Dr. António Pires Antunes, 4 r/c Esq. Sala C PT-7350 Elvas Tlf. (351) 268 76 95 64/5 Fax (351) 266 76 95 66 E-mail: agricert@clix.pt

4.8 Mærkning: Obligatorisk mærkning: »Azeitonas de Conserva de Elvas e Campo Maior« — beskyttet oprindelsesbetegnelse og EF-logo. Etiketten skal ligeledes være forsynet med certificeringsmærket, hvor produktets navn, kontrolinstansens behørige påtegning og navn og løbenummeret (numerisk eller alfanumerisk kode, der muliggør sporing) skal være angivet.

4.9 Nationale krav: —